《西平乐 久雨，中秋见月，因忆去年虎阜胜游，用周清真韵》
清代·邹祗谟

乱雨分秋，浓烟护晚，望远极目偏赊。万顷琉璃，广寒何处，浮云捲尽还遮。

叹杨柳为侬憔悴，蟋蟀为侬凄戚，催寒几阵，西风空庭，湿尽寒沙。

试问琼楼瑶阙，当此夕、何事使人嗟。

啸呼风伯，招寻月姊，桂魄飞来，素影横斜。从今愿、分餐玉屑，长驾金枢，更自左持欢伯，右把婵娟，好待冰壶濯蕣华。

回忆芳时，兰舟同舣，画阁双凭，舞罢霓裳，景色溶溶，教人好觅伊家。

作者简介：清初江南武进人，字吁士，号程村。顺治十五年进士。与陈维崧、黄永、董以宁号毗陵四子。记忆力特强，古今人爵里姓氏、世次年谱，无不悉记。见魏禧兄弟古文，大为赞赏，逢人辄称道，宁都三魏由此知名。有《远志斋集》。